9. schôdza NR SR - 12.deň - B. popoludní
Dátum: 2024-02-20
Poslanec: Škopová, Anežka (SLOVENSKO)
Druh vystúpenia: Vystúpenie v rozprave

144. Vážení páni poslanci, vážené pani poslankyne, na Slovensku máme mnoho prípadov, kedy osoby nadobudli značné majetky bez zjavného legálneho zdroja príjmov. Veď to poznáme, politik s hodinkami, ktoré majú hodnotu luxusného auta, alebo politik s bytom, ktorý si s jeho platom nemôže dovoliť, a pôvod svojich peňazí nevie vysvetliť. Nejde však len o politikov, ale aj rôzne pochybné osoby, napríklad taký Bašternák, ktorý tvrdil, že byty v hodnote 12 mil. eur vyplatil v hotovosti. Súčasný zákon o preukazovaní pôvodu majetku mal slúžiť ako nástroj na boj proti tomuto problému. Prax však ukázala, že súčasný zákon má svoje slabé stránky a umožňuje jeho obchádzanie. Napríklad majetok stačí preukázať fiktívnymi darovacími zmluvami od rodinných príslušníkov zo zahraničia. Vo vyspelých krajinách dokáže štát takéto osoby postihovať, čo však nie je prípad Slovenska. Slovenské úrady aj v prípade, že majú informácie o tom, že majetok nezodpovedá príjmom osoby, nedisponujú efektívnymi nástrojmi na jeho postihnutie. V roku 2014 sa odohral jediný známy prípad, kedy sa na Slovensku pokúsili vymáhať zákon o preukazovaní pôvodu majetku na súde. Okresný súd Košice II vtedy rozhodol o žalobe na nadobudnutie majetku nelegálnym príjmom. Dozorujúca prokurátorka však musela obžalobu stiahnuť. Dôvodom bola zmena dôkaznej situácie. Obžalovaný medzičasom rozdelil svoj majetok tak, že už nedosahoval zákonnú výšku na začatie konania, ktorá je stanovaná... stanovená na 1 500-násobok minimálnej mzdy. Vďaka tomuto kroku sa vyhol preverovaniu zo strany úradov. Tento prípad poukazuje na slabé stránky zákona o preukazovaní pôvodu majetku. Nízky limit a jednoduché možnosti obchádzania zákona znižujú jeho efektivitu a bránia mu v boji proti nelegálne nadobudnutému majetku. Návrh zákona, o ktorom rokujeme, má za cieľ zabezpečiť efektívne odiaľ... odhaľovanie týchto nelegálnych praktík a ich následné odobratie ústavným a spravodlivým spôsobom. Konanie v tomto procese môže byť iniciované dvoma spôsobmi. Z úradnej povinnosti, čiže príslušné orgány, budú konať aj bez podnetu zvonku, ak budú mať dôvodné podozrenie z nelegálneho nadobudnutia majetku, alebo na základne, na základe podnetu tretej osoby. Každý, kto má informácie o nelegálne nadobudnutom majetku, ich môže podať a prispieť tak k spravodlivosti. Cieľom tohto konania je preskúmať podozrivé príjmy a majetok a zistiť, či tieto príjmy, ktoré umožnili nadobudnutie majetku, a samotný majetok boli získané legálne. Zároveň by sa konaním podchycovali neobvyklé obchodné operácie či účelové rozdeľovanie majetku. S dodatočnou sankciou vo výške až do 80 % z hodnoty nepriznaných príjmov sa tento zákon stáva efektívnym nástrojom boja proti nelegálnym príjmom. Nejde teda priamo o postihnutie majetku, ale príjmov, na základe ktorých bol nelegálny majetok nadobudnutý. To však bude viesť k postihnutiu samotného nelegálneho majetku, napríklad prostredníctvom jeho zaistenia či exekúcii. Dovoľte mi na záver zdôrazniť, že návrh zákona o preukazovaní pôvodu majetku nie je len nástrojom na boj proti korupcii a nelegálnemu nadobúdaniu majetku. Je to aj nástroj na posilnenie spravodlivosti a budovanie dôvery v náš štát. Schválením tohto zákona dáme jasný signál, že na Slovensku nebudeme tolerovať nelegálne aktivity a že budeme chrániť tých, ktorí sa správajú zodpovedne a dodržiavajú zákony. Zároveň dáme možnosť úradom efektívne odhaľovať a postihovať tých, ktorí sa snažia profitovať z nelegálnych aktivít. Ďakujem vám za pozornosť a vyzývam vás, aby ste podporili tento dôležitý návrh zákona.